ആനക്കയം സഹകരണ ബാങ്കില് നിക്ഷേപകരുടെ പ്രതിഷേധം പണം ആറു മാസത്തിനകം തിരികെ നല്കുമെന്ന് കരാര് മഞ്ചേരി: ആനക്കയം സര്വിസ് സഹകരണ ബാങ്കിലെ ക്രമക്കേടിനെ തുടര്ന്ന് പണം നഷ്ടമായ നിക്ഷേപകരുടെ പ്രതിഷേധം. അടച്ച പണം തിരിച്ചുനല്കാമെന്ന ബാങ്ക് അധികൃതരുടെ വാഗ്ദാനം രണ്ടു വര്ഷം കഴിഞ്ഞിട്ടും പാലിക്കാത്തതില് പ്രതിഷേധിച്ചാണ് 30ഓളം പേര് വെള്ളിയാഴ്ച രാവിലെ 11ഓടെ ബാങ്കിലെത്തിയത്. ചിലര് ബാങ്കിനുള്ളില് കയറി സെക്രട്ടറിയെ ഉപരോധിച്ചു. സ്ത്രീകള് ഉള്പ്പെടെയുള്ളവര് പുറത്ത് കുത്തിയിരിപ്പ് സമരവും നടത്തി. ബാങ്ക് ഭരണസമിതിയില് വിശ്വാസമില്ലെന്നും ജില്ല കലക്ടറോ സഹകരണ ജോയന്റ് രജിസ്ട്രാറോ ഇടപെട്ട് പ്രശ്നം പരിഹരിക്കണമെന്നും നിക്ഷേപകര് ആവശ്യപ്പെട്ടു. ആനക്കയം സര്വീസ് സഹകരണ ബാങ്കില് പലരും പണം നിക്ഷേപിച്ചതിന് രേഖകളില്ല. ബാങ്കിനുളളിലെത്തി ചില ജീവനക്കാരെ നേരിട്ട് ഏല്പിച്ച തുകയാണ് നഷ്ടമായത്. പരാതികള് നല്കിയവരുടെ തുക ആറു മാസത്തിനകം തിരികെ നല്കുമെന്നാണ് ബാങ്ക് ഭരണസമിതിക്കു വേണ്ടി സെക്രട്ടറി കരാര് എഴുതി നല്കിയത്. എന്നാല് കാലാവധി കഴിഞ്ഞിട്ടും നഷ്ടമായ പണത്തിന്റെ കാര്യത്തില് തീരുമാനമില്ല. ഏതാണ്ട് ആറര കോടി രൂപ അപ്രത്യക്ഷമായിട്ടുണ്ടെന്നാണ് ബാങ്കിന്റെ കണക്ക്. പണം മടക്കി നല്കുന്ന കാര്യത്തിലെ ആശയക്കുഴപ്പവും നിക്ഷേപകരെ പ്രയാസത്തിലാക്കി. ഇന്നു നടക്കുന്ന ഡയറക്ടര് ബോര്ഡ് യോഗത്തില് നിക്ഷേപം മടക്കി നല്കാന് അനുകൂല നിലപാട് സ്വീകരിക്കാമെന്നാണ് പൊലീസ് ഉദ്യോഗസ്ഥരുടെ സാന്നിധ്യത്തില് ബാങ്കു നല്കിയിരിക്കുന്ന ഉറപ്പ്. 2018ല് ആറര കോടിയോളം രൂപയുടെ സാമ്ബത്തിക തിരിമറിയാണ് ബാങ്കില് നടന്നത്. 232 നിക്ഷേപകരില്നിന്ന് പലപ്പോഴായി വാങ്ങിയ പണം അക്കൗണ്ടില് നിക്ഷേപിക്കാതെ പാസ്ബുക്കില് തുക രേഖപ്പെടുത്തുകയും വ്യാജരസീത് നല്കുകയും ചെയ്താണ് തട്ടിപ്പ് നടത്തിയത്. പരാതിയെ തുടര്ന്ന് ബാങ്കിലെ യു.ഡി ക്ലര്ക്ക് കെ.വി. സന്തോഷ്കുമാറിനെ സസ്പെന്ഡ് ചെയ്യുകയും പിന്നീട് പിരിച്ചുവിടുകയും ചെയ്തിരുന്നു.